b'\n_START_ARTICLE_\nBenediktas Dybovskis\n_START_SECTION_\nKilm\xc4\x97\n_START_PARAGRAPH_\nBuvo kil\xc4\x99s i\xc5\xa1 bajor\xc5\xb3 \xc5\xa1eimos, naudojo herb\xc4\x85 Nal\xc4\x99cz. Jo jaunesnysis brolis Vladislovas Dybovskis \xe2\x80\x93 taip pat \xc5\xbeinomas biologas.\n_START_SECTION_\nVaikyst\xc4\x97 ir studij\xc5\xb3 metai\n_START_PARAGRAPH_\nBenediktas Tadeu\xc5\xa1as Dybovskis gim\xc4\x97 bajor\xc5\xb3 Dybovski\xc5\xb3 \xc5\xa1eimoje Dubravos kaime (pl. Adamarynie, brus. \xd0\x90\xd0\xb4\xd0\xb0\xd0\xbc\xd0\xb0\xd1\x80\xd1\x8b\xd0\xbd \xd0\xba\xd0\xb0\xd0\xbb\xd1\x8f \xd0\x9c\xd0\xb0\xd0\xbb\xd0\xb0\xd0\xb4\xd0\xb7\xd0\xb5\xd1\x87\xd0\xbd\xd0\xb0), tuometin\xc4\x97je Vileikos apskrityje Minsko gubernijoje, Rusijos imperijoje. Iki Antrojo Abiej\xc5\xb3 Taut\xc5\xb3 Respublikos padalijimo \xc5\xa1i vietov\xc4\x97 priklaus\xc4\x97 Lietuvos Did\xc5\xbeiajai Kunigaik\xc5\xa1tystei. _NEWLINE_Baig\xc4\x97 Minsko gubernijos berniuk\xc5\xb3 gimnazij\xc4\x85. V\xc4\x97liau studijavo Tartu (nuo 1853 m. iki  1857 m.), Vroclavo (nuo 1857 m. iki  1858 m.) universitetuose medicin\xc4\x85. _NEWLINE_Studij\xc5\xb3 Vroclave  metu vyko \xc4\xaf ekspedicijas tyrin\xc4\x97ti j\xc5\xabrines \xc5\xbeuvis ir v\xc4\x97\xc5\xbeiagyvius. _NEWLINE_1858\xe2\x80\x931860 metais Berlyno universitete studijavo paleontologij\xc4\x85, botanik\xc4\x85  ir medicin\xc4\x85. 1860 m. Berlyne apsigyn\xc4\x97 daktaro disertacij\xc4\x85 apie bi\xc4\x8di\xc5\xb3 determinacij\xc4\x85 (Commentationis de parthenogenesi specimen)._NEWLINE_Berlyne Dybovskis i\xc5\xa1leido knyg\xc4\x85 apie i\xc5\xa1tyrin\xc4\x97tus v\xc4\x97\xc5\xbeiagyvius (Branchipus grubii). _NEWLINE_1861 m. Jis gr\xc4\xaf\xc5\xbeo \xc4\xaf Tartu ir pristat\xc4\x97 universitetui darb\xc4\x85 apie karpi\xc5\xb3 por\xc5\xab\xc5\xa1io \xc5\xbeuvis. \xc5\xa0is darbas jam peln\xc4\x97 puikaus mokslininko reputacij\xc4\x85.\n_START_SECTION_\nDalyvavimas 1863 m. sukilime\n_START_PARAGRAPH_\n1863 m. sukilimo  metu Dybovskis buvo sukilimo vald\xc5\xbeios \xc4\xafgaliotinis Lietuvoje ir Gudijoje. U\xc5\xbe dalyvavim\xc4\x85 manifestacijose prie Vilniaus katedros Dybovskis buvo suimtas ir \xc4\xafkalintas. _NEWLINE_Po 1863 m. sukilimo  numal\xc5\xa1inimo jis buvo nuteistas mirties bausme, pakariant, ta\xc4\x8diau aktyvios vokie\xc4\x8di\xc5\xb3 zoolog\xc5\xb3 gynybin\xc4\x97s kompanijos d\xc4\x97ka ir tarpininkaujant Otui fon Bismarkui, mirties bausm\xc4\x97 Dybovskiui buvo pakeista 12 met\xc5\xb3 Sibiro  tremtimi.\n_START_SECTION_\nTyrin\xc4\x97jimai Sibiro tremtyje\n_START_PARAGRAPH_\nSibiro tremtyje 1865 metais Benediktas Dybovskis kartu su kitu 1863 m. sukilimo dalyviu, tremtiniu, zoologu Viktoru Godlevskiu tyrin\xc4\x97jo \xc5\xa1i\xc5\xb3 kra\xc5\xa1t\xc5\xb3 faun\xc4\x85. _NEWLINE_Po dvej\xc5\xb3 met\xc5\xb3 tremties Dybovskis ir Godlevskis gavo leidim\xc4\x85 gyventi Kultuk kaime. Sunkiomis s\xc4\x85lygomis, da\xc5\xbenai esant 40 laipsni\xc5\xb3 \xc5\xa1al\xc4\x8dio, rankomis pagamint\xc5\xb3 \xc4\xafranki\xc5\xb3 pagalba jie prad\xc4\x97jo tyrin\xc4\x97ti Baikalo e\xc5\xbeero gelmi\xc5\xb3 faun\xc4\x85. Mokslininkai taip pat tyr\xc4\x97 Am\xc5\xabro up\xc4\x97s, Jablono kalnag\xc5\xabbrio   \xc5\xa1lait\xc5\xb3 faun\xc4\x85, vietoves netoli \xc4\x8citos   miesto. _NEWLINE_Tyrin\xc4\x97jim\xc5\xb3 metu Dybovskis atrado kelet\xc4\x85 nauj\xc5\xb3 gyv\xc5\xabn\xc5\xb3 r\xc5\xab\xc5\xa1i\xc5\xb3, apra\xc5\xa1\xc4\x97 116 v\xc4\x97\xc5\xbeiagyvi\xc5\xb3  r\xc5\xab\xc5\xa1i\xc5\xb3, 6 naujas \xc5\xbeuv\xc5\xb3  r\xc5\xab\xc5\xa1is. I\xc5\xa1 surinktos tuose kra\xc5\xa1tuose med\xc5\xbeiagos v\xc4\x97liau jo brolis Vladyslovas Dybovskis apra\xc5\xa1\xc4\x97 88 moliusk\xc5\xb3  r\xc5\xab\xc5\xa1is._NEWLINE_Dybovskio tyrim\xc5\xb3 med\xc5\xbeiaga naudojosi profesoriai: Grube i\xc5\xa1 Berlyno, J\xc3\xb3zef Nusbaum i\xc5\xa1 Lvovo  ir Roman Gutvi\xc5\x84skis i\xc5\xa1 Krokuvos. _NEWLINE_Dybovskio tyrin\xc4\x97jimai atskleid\xc4\x97 nauj\xc4\x85 Baikalo e\xc5\xbeero  gyv\xc5\xabn\xc5\xb3 kolorit\xc4\x85, i\xc5\xa1sprend\xc4\x97 daug svarbi\xc5\xb3 klausim\xc5\xb3 zoologijos  srityje._NEWLINE_U\xc5\xbe tyrimus Ryt\xc5\xb3 Sibire   Dybovskis Sankt Peterburgo  geograf\xc5\xb3  draugijos buvo apdovanotas aukso medaliu._NEWLINE_1868 m. kartu su generolo Skalkovo ekspedicija, Dybovskis tyrin\xc4\x97jo Am\xc5\xabro, Usurysko, Primor\xc4\x97s kra\xc5\xa1to  \xc5\xbeemes, pasiek\xc4\x97 rytines Azijos   pakrantes._NEWLINE_Gr\xc4\xaf\xc5\xbe\xc4\x99s \xc4\xaf Kultuko kaim\xc4\x85, su Godlevskiu ir lenk\xc5\xb3 mokslininku Alfonsu Ksaveru Parveksu vyko ap\xc5\xbei\xc5\xabr\xc4\x97ti Onono ir Arg\xc5\xabn\xc4\x97s  upi\xc5\xb3 sl\xc4\x97ni\xc5\xb3._NEWLINE_1871 m. kartu su Godlevskiu ir geologu Aleksandru \xc4\x8cekanovskiu atliko tyrimus \xc5\xa1iaurin\xc4\x97je Chubsugulo e\xc5\xbeero dalyje._NEWLINE_1872\xe2\x80\x931875 m. kartu su Godlevskiu ir Michailu Jankovskiu, jis i\xc5\xa1vyko \xc4\xaf didel\xc4\x99 ekspedicij\xc4\x85 palei Arg\xc5\xabn\xc4\x97s  up\xc4\x99 ir Am\xc5\xabr\xc4\x85, tyrin\xc4\x97jo Chankos  e\xc5\xbeer\xc4\x85, pasiek\xc4\x97 Vladivostok\xc4\x85, atliko detalius tyrimus Nadmorske, Strieloko \xc4\xaflankoje ir Askoldo saloje. _NEWLINE_Vienas i\xc5\xa1 vertingesni\xc5\xb3 \xc5\xa1ios kelion\xc4\x97s rezultat\xc5\xb3 buvo naujai atrasti Dybovskio elniai arba kitaip vadinamo D\xc4\x97m\xc4\x97tojo elnio por\xc5\xab\xc5\xa1is.\n_START_SECTION_\nTyrin\xc4\x97jimai Kam\xc4\x8diatkoje\n_START_PARAGRAPH_\nTarpininkaujant Sankt Peterburgo  moksl\xc5\xb3 akademijai, 1877 metais Dybovskis gr\xc4\xaf\xc5\xbeo \xc4\xaf T\xc4\x97vyn\xc4\x99, ta\xc4\x8diau netrukus, nor\xc4\x97damas atskleisti Kam\xc4\x8diatkos gamtos lobius, padav\xc4\x97 pra\xc5\xa1ym\xc4\x85 d\xc4\x97l apskrities gydytojo tarnybos Kam\xc4\x8diatkos Petropavlovske . _NEWLINE_\xc5\xa0io darbo metu jis nuodugniai i\xc5\xa1tyrin\xc4\x97jo Komandoro sal\xc5\xb3  gamt\xc4\x85._NEWLINE_Gyvenimo Kam\xc4\x8diatkoje  laikotarpiu Dybovskis \xc4\x8dia \xc4\xafk\xc5\xabr\xc4\x97 ligonines nuo raups\xc5\xb3, kovojo su epidemijomis, supirkin\xc4\x97jo \xc5\xbeirgus ir \xc5\xa1iaurinius elnius ir gabeno juos \xc4\xaf Beringo sal\xc4\x85, kad gyventojai nekent\xc4\x97t\xc5\xb3 nuo alkio. Jis \xc4\xafk\xc5\xabr\xc4\x97 o\xc5\xbek\xc5\xb3 ir triu\xc5\xa1i\xc5\xb3 \xc5\xabkius, \xc4\xafsteig\xc4\x97 kelet\xc4\x85 draustini\xc5\xb3.\n_START_SECTION_\nPaskutinieji gyvenimo metai Lvove\n_START_PARAGRAPH_\n1883 m. Dybovskis emigravo \xc4\xaf Lvov\xc4\x85, kur \xc4\x97m\xc4\x97 d\xc4\x97styti Lvovo Ivano Franko universitete, vadovavo zoologijos katedrai._NEWLINE_Lvove Dybovskis \xc4\xafk\xc5\xabr\xc4\x97 zoologijos muziej\xc5\xb3, kuris pavadintas jo vardu: \xe2\x80\x9e\xd0\x97\xd0\xbe\xd0\xbe\xd0\xbb\xd0\xbe\xd0\xb3\xd1\x96\xd1\x87\xd0\xbd\xd0\xb8\xd0\xb9 \xd0\xbc\xd1\x83\xd0\xb7\xd0\xb5\xd0\xb9 \xd1\x96\xd0\xbc\xd0\xb5\xd0\xbd\xd1\x96 \xd0\x91\xd0\xb5\xd0\xbd\xd0\xb5\xd0\xb4\xd0\xb8\xd0\xba\xd1\x82\xd0\xb0 \xd0\x94\xd0\xb8\xd0\xb1\xd0\xbe\xd0\xb2\xd1\x81\xd1\x8c\xd0\xba\xd0\xbe\xd0\xb3\xd0\xbe\xe2\x80\x9c_NEWLINE_1906 m. Dybovskis buvo priverstas i\xc5\xa1eiti \xc4\xaf pensij\xc4\x85 d\xc4\x97l konflikto su universiteto vadovybe d\xc4\x97l \xc4\x8carlzo Darvino teorijos aspekt\xc5\xb3. Baig\xc4\x99s darb\xc4\x85 Lvovo universitete Dybovskis ka\xc5\xbekuriam laikotarpiui i\xc5\xa1vyko gyventi pas seser\xc4\xaf \xc4\xaf dvar\xc4\x85, \xc4\xaf gimtuosius kra\xc5\xa1tus. _NEWLINE_Pirmojo pasaulinio karo metu Dybovskis v\xc4\x97l buvo are\xc5\xa1tuotas kaip Austrijos patik\xc4\x97tinis ir i\xc5\xa1tremtas \xc4\xaf Irkutsk\xc4\x85. Vietin\xc4\x97 vald\xc5\xbeia atsisak\xc4\x97 j\xc4\xaf priimti ir nor\xc4\x97jo etapuoti \xc4\xaf Jakutij\xc4\x85. Dybovskiui pagelb\xc4\x97jo Sankt Peterburgo moksl\xc5\xb3 akademijos nariai ir Rusijos imperijos geograf\xc5\xb3 draugija. _NEWLINE_Dybovskis gr\xc4\xaf\xc5\xbeo atgal pas seser\xc4\xaf. Vokie\xc4\x8di\xc5\xb3 okupacijos metais Dybovskiui buvo leista sugr\xc4\xaf\xc5\xbeti \xc4\xaf Lvov\xc4\x85. \xc4\x8cia jis sulauk\xc4\x97 karo pabaigos. _NEWLINE_Benediktas Tadeu\xc5\xa1as Dybovskis mir\xc4\x97 1930 m. sausio 30 d. Lvove. Palaidotas Ly\xc4\x8diakovo kapin\xc4\x97se, 1863 m. sukilimo dalyvi\xc5\xb3 Nekropolyje. _NEWLINE_Benedikto Dybovskio moksliniai darbai publikuoti lenk\xc5\xb3, rus\xc5\xb3, vokie\xc4\x8di\xc5\xb3 kalbomis \xc4\xafvairiuose mokslo \xc5\xbeurnaluose (apie 175 mokslo darb\xc5\xb3).'